Et stort skulderklap på 10.000 kroner og en ærefuld pris er netop gået til Jonas Holdensen fra Aalborg. Det sker, fordi han i over et år har sat alt ind på at hjælpe ukrainere på flugt fra krigen . - Det betyder utrolig meget, lyder reaktionen fra ham dagen efter tildelingen af årets Tag Ansvar-pris fra Lederne Himmerland. For bestyrelsen var der ikke tvivl om, at Jonas fortjente skulderklappet. - Han har gjort en forskel for rigtig mange ukrainere. Det ville vi gerne påskønne. Han lever virkelig op til dét at tage ansvar og er én, der tyr til handling og gør noget ved det, siger Søren Samuelsen, afdelingsforperson for Lederne Himmerland og fortsætter: - Han har tilsidesat rigtig meget for at understøtte den her indsats. "Imponerende arbejde" Jonas Holdensen havde for 17 år siden et semester i det sydlige Ungarn, og det var vennerne fra dengang, der kontaktede ham og bad om hjælp til at modtage ukrainske flygtninge, da krigen brød ud. Her trådte han til og startede siden projekt HURT – Help Ukrainian Refugees To Denmark – som har hjulpet 400 flygtende ukrainere til Danmark. - Den måde, han har opbygget det og fået kæderne til at hænge sammen i forhold til at få det hele organiseret, er jo imponerende, siger Søren Samuelsen og fortsætter: - Uden Jonas - ingen hjælp til de 400 ukrainere. Selv er Jonas Holdensen meget beskeden og vil "dele prisen med alle frivillige" og de "mange andre, der er med på rejsen". - Det er mange, der ofrer sig for at få det til at lykkes. Og dét, at der er nogle, der ser det og påskønner det – også nogle, man ikke lige havde forventet gjorde det - det betyder utrolig meget, siger han og fortsætter: - Jeg er stolt over, at vi lykkes med sådan et projekt. Andre har det også hårdt Efterhånden er det frivillige arbejdet gået fra at hjælpe ukrainere til Danmark til at støtte ukrainere i Danmark. Men behovet for det er ikke længere så stort, som da krigen sidste år brød ud. Til gengæld har energikrisen haft konsekvenser for mange, og derfor overvejer Jonas Holdensen lige nu, om han kan træde til hos andre grupper, der har det hårdt i Aalborg. - Vi er begyndt at få henvendelser af danskere, der har så stramme budgetter, at de ikke kan få vintertøj til børnene, siger han og fortsætter: - Det er mennesker som dig og mig, men som er enormt pressede af nogle livsbegivenheder eller stram økonomi. Og fordi han har set styrken i de frivillige kræfter mener han, at der er muligheder for at hjælpe de mennesker, der er "ramt i livet, hvor det gør ondt". - Jeg har set den motor, det er, når frivillige slår ring om dem, der har det svært. Det kan noget effektfuldt, slutter Jonas Holdensen. Mød ham i programmet herunder, eller læs mere om arbejdet i HURT her .

Referat:
Næste skridt er at hjælpe andre mennesker, der har modgang i livet.